钦定古今图书集成/明伦汇编/氏族典/第110卷 > 崔孝芬
## 钦定古今图书集成/明伦汇编/氏族典/第110卷 > 崔孝芬

按《魏书崔挺传》：“挺子孝芬，字恭梓，早有才识，博学好
文章，高祖召见，甚嗟赏之。司徒彭城王勰板为行参
军，后除著作郎，袭父爵。尚书令。高肇子植除青州刺
史，启孝芬为司马，后除司徒记室参军，司空属、定州
大中正，长于剖判，甚有能名。府主任城王澄雅重之。
熙平中，除龙骧将军、廷尉少卿。孝昌初，萧衍遣将寇”
淮南，诏行台郦道元、都督河间王琛讨之。停师城父，
累月不进。敕孝芬持节赍齐库刀，催令赴接。贼退而
还。荆州刺史李神儁为萧衍遣将攻围，诏加孝芬通
直散骑常侍，以本将军为荆州刺史，兼尚书、南道行
台、领军司，率诸将以援神儁，因代焉。于时州郡内戍，
悉已陷没，孝芬遣弟孝直轻兵在前，出贼不意，贼便
奔散，人还安堵。后以元乂之党，除名征还。又孝芬为
廷尉之日，章武王融以赃货被劾，孝芬按以重法。及
融为都督，北讨鲜于修礼。于时孝芬弟孝演率勒宗
从避贼于博陵郡城，为贼攻陷。融乃密启云：“孝演入
贼为王”，遂见收捕，合家逃窜，遇赦乃出。孝昌三年，萧
衍将成景儁率众逼彭城，除孝芬宁朔将军、员外常
侍，兼尚书右丞，为徐州行台。孝芬率大都督李叔仁、
柴集等逆战，景儁等力屈退走。除孝芬安南将军、光
禄大夫、兼尚书，为徐兖行台。建义初，太山太守羊侃
据郡反，围逼兖州。除孝芬散骑常侍、镇东将军、金紫
光禄大夫，仍兼尚书、东道行台。大都督刁宣驰往救
援，与行台于晖接，至便围之。侃突围奔萧衍，馀悉平
定。永安二年，庄帝闻元颢有内侵之计，敕孝芬南赴
徐州。颢遂潜师向考城，遣其后军都督侯暄守梁国
城，以为后援。孝芬勒诸将驰往围暄，擒斩之。庄帝还
宫，授西兖州刺史。孝芬久倦外役，固辞不行，乃除太
常卿。普泰元年，南阳太守赵修延袭据荆州，招引南
寇，除孝芬卫将军、荆州刺史，兼尚书、南道行台。又除
都督三荆诸军事、车骑将军、假骠骑将军。孝芬已出
次，改授散骑常侍、骠骑将军、西兖州刺史。太昌初，兼
殿中尚书。寻除车骑大将军、左光禄大夫。后加仪同三司，兼吏部尚书。出帝入关，齐献武王至洛，与尚书
辛雄、刘𫷷等并诛，时年五十。